
29 octombrie 2026


Comunicat de presă



Distrigaz Sud Rețele aduce următoarele precizări cu privire la întreruperea temporară a alimentării cu gaze naturale în localitățile Melinești, Negoiești și Bodăiești, din județul Dolj: 

În urma unei întreruperi planificate pentru lucrări de mentenanță în sistemul de producție operat de către OMV Petrom la Stația de Reglare Măsurare Melinești, din județul Dolj, pentru a pune consumatorii în siguranță, Distrigaz Sud Rețele a sistat alimentarea cu gaze naturale în zona respectivă astăzi, 29 octombrie 2026, pentru intervalul 10:00 – 16:00. 

Deoarece lucrările planificate s-au prelungit, reluarea alimentării cu gaze naturale a clienților afectați se va face după ce OMV Petrom va finaliza respectivele lucrări, în cursul zilei de mâine, 30 octombrie 2026, începând cu ora 15:00. 

De această întrerupere sunt afectați 485 de clienți casnici și non casnici situați în localitățile Melinești, Negoiești și Bodăiești, din județul Dolj.

După reluarea alimentării cu gaze naturale, în cazul în care clienții simt miros de gaze, sunt rugați să apeleze Centrul de Apeluri și Depanaj Urgențe Gaze la numerele de telefon: 021 9281, 031 9031 sau 0800 877 778, să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.


Ne cerem scuze pentru disconfortul creat.

Biroul de Presă
Distrigaz Sud Rețele



Distrigaz Sud Rețele este lider în distribuția de gaze naturale în România, cu o expertiză de 51 de ani în acest domeniu, având 2,3 milioane de clienți, 24.500 km de rețea și peste 3.000 de angajați. Distrigaz Sud Rețele operează rețeaua de distribuție de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și în Municipiul București.

